Nog reën vir Wes-Kaap voorspel | Maroela Media
Nog reën vir Wes-Kaap voorspel
Volgens die Suid-Afrikaanse Weerdiens (SAWD) se jongste langtermynvoorspelling is daar 'n sterk moontlikheid vir reën in die Wes-Kaap vandeesweek.
Die provinsie het die naweek sowat 10 mm reën gekry. Volgens Puseletso Mofokeng, weervoorspeller by die SAWD, sal 'n kouefront laat Dinsdagaand of teen vroeg Woensdagoggend die Wes-Kaap tref. "Daar sal dan 'n 60% kans vir reën in Kaapstad, Hermanus, Worcester en Malmesbury wees. Dit sal met stormsterk winde gepaardgaan," het Mofokeng gesê.
"Die winde veroorsaak toestande wat gunstig is vir wegholveldbrande, veral aan die kus tussen Kaap Agulhas en Langebaan. Teen die tyd wat dit begin reën Woensdag sal dié toestande uiteraard nie meer geld nie," het Mofokeng gesê. Dié toestande geld ook vir die Noord-Kaap, Oos-Kaap en die westelike dele van die Vrystaat.
Volgens Mofokeng sal daar Dinsdagaand in die weste van die Wes-Kaap slegs 'n 30% kans op reën wees.
"Die groot reën sal Woensdag val. Die kanse vir reën skuif dan van 60% na 80% in Kaapstad, Hermanus, Malmesbury en Worcester. Daar sal ook 'n bietjie reën meer na die binneland van die provinsie val. Ons verwag so 20 mm, maar dit is moeilik om te voorspel," het Mofokeng gesê.
Volgens die SAWD sal die reën nie vir 'n lang tydperk val nie, maar eerder gepaard gaan met donderstorms. Die kouefront sal ook met 'n daling in temperatuur gepaard gaan. Woensdag en Donderdag sal die maksimumtemperatuur in George slegs 15 °C wees.
Die kouefront sal na verwagting Donderdag ooswaarts beweeg en Gauteng teen Donderdag of Vrydag tref. "Ons kyk na temperature minder as 20 °C. Vereeniging is Donderdag net 16 °C. Die kouefront verloor wel sy krag namate dit ooswaarts beweeg," het Mofokeng gesê.
Temperature sal teen die naweek na normaal terugkeer.
Nóg 'n plaasaanval in Noordwes
Gruvonds buite spog Pta-gholflandgoed gemaak
Global warming is besig om die weer patrone te verander. Minder koue fronte tref die Kaap maar enige reen is welkom!!!